Diari Oficial de la Generalitat Valenciana


Sumari del DOGV 7294, del 12-06-2014 (2014/4998)

Resolució de 14 de maig de 2014, del director general de Justícia, per la qual es disposa l'obertura del període d'informació pública sobre la petició de creació del Col·legi Professional de Taxistes de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7294

Data del DOGV
:   12-06-2014

Secció del DOGV
:   V. ANUNCIS - C) ALTRES ASSUMPTES

Número del document
:   2014/4998


Organisme emissor
:   Conselleria de Governació i Justícia

Tipus de document
:   Resolució

Resolució de 14 de maig de 2014, del director general de Justícia, per la qual es disposa l'obertura del període d'informació pública sobre la petició de creació del Col·legi Professional de Taxistes de la Comunitat Valenciana. [2014/4998]  
L'Estatut d'Autonomia de la Comunitat Valenciana, en l'article 49.1.22, segons la redacció donada per la Llei Orgànica 1/2006, de 10 d'abril, conferix a la Generalitat competència exclusiva en matèria de col·legis professionals i exercici de professions titulades, sense perjuí del que disposen els articles 36 i 139 de la Constitució.  
L'article 7 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, i l'article 8 del seu Reglament de desplegament, aprovat pel Decret 4/2002, de 8 de gener, del Govern Valencià, disposen que la creació de col·legis professionals amb àmbit d'actuació a la Comunitat Valenciana, sense perjuí de l'àmbit territorial dels ja existents, es farà mitjançant una llei de la Generalitat.  
Amb data 9 de gener de 2013, el president de l'Associació de Taxistes de la Comunitat Valenciana va formalitzar petició de creació del Col·legi Professional de Taxistes de la Comunitat Valenciana, de conformitat amb allò que es va acordar en l'Assemblea General de l'esmentada entitat, en data 3 de desembre de 2012, segons el certificat de 3 de març de 2014, expedit pel secretari amb el vistiplau del president.  
  
La petició referida, junt amb la documentació que s'acompanya, una vegada esmenada, incorpora els extrems exigits per l'article 9.5 del Decret 4/2002, de 8 de gener. La denominació que es pretén donar al col·legi és la de Col·legi Professional de Taxistes de la Comunitat Valenciana, i el seu àmbit d'actuació, per tant, és el de la Comunitat Valenciana.  
Quant a la titulació professional o altres requisits, per a la incorporació al Col·legi s'exigirà estar en possessió del títol de capacitació professional, atorgat de conformitat amb el que establix la Llei 6/2011, d'1 d'abril, de la Generalitat, de Mobilitat de la Comunitat Valenciana (DOCV 6495, 05.04.2011).  
Igualment, a la petició s'ha acompanyat memòria destinada a motivar i justificar l'interés públic que concorre per a crear este col·legi que limite l'exercici professional lliure de la professió. L'interés públic en la creació del col·legi es fonamenta en el fet que després de la desaparició de l'Agència Valenciana de Mobilitat, les competències atribuïdes a esta han quedat sense organismes que les desenrotlle, i el Col·legi Professional, com a corporació de dret públic, emparat per la llei i reconegut per l'Estat, amb personalitat jurídica pròpia i plena capacitat per al compliment dels seus fins, pot i ha d'exercir quantes funcions els siguen encomanades per l'Administració, com ara la realització de totes aquelles accions en relació amb la promoció i difusió de la mobilitat equilibrada i de la potenciació dels desplaçaments del transport públic que desenrotlle la Generalitat, i les competències que en matèria d'inspecció i seguretat en el transport de viatgers, incloent-hi la corresponent potestat sancionadora davant de l'incompliment de les seues obligacions, cas que ens siguen delegades per la Generalitat, i es cobrix amb això la falta d'organisme que desenrotlle i execute les obligacions abans referides, per la qual cosa hi ha un vertader interés públic en la creació d'este col·legi professional.  
De la mateixa manera, la col·laboració amb l'Administració pública incidiria en el millor desenvolupament del transport urbà i interurbà.  
Tot l'anteriorment exposat confirma la conveniència de la creació d'un col·legi professional que ajude, empare, unisca i represente els taxistes, per tractar-se d'una professió amb gran importància per al transport de la població en general, amb una gran projecció de futur i que ha desenrotllat les seues funcions amb un alt grau d'intrusisme professional i sense un real i vertader control deontològic d'esta.  
  
Quant al procediment, aportada o completada la documentació que es desprén del seu article 9, l'article 10.2 del citat Decret 4/2002 exigix que la petició de creació d'un col·legi professional se sotmeta a informació pública, per mitjà de publicació en el Diari Oficial de la Comunitat Valenciana d'una resolució dictada per l'òrgan competent, per la qual cosa resulta procedent sotmetre a informació pública la petició de creació del Col·legi Professional de Taxistes de la Comunitat Valenciana, i incloure els extrems més significatius dels previstos en l'article 9.5 del dit decret, en particular l'existència d'un interés públic en la creació del col·legi professional que limite l'exercici lliure de la professió, com s'ha procedit en els paràgrafs anteriors, i es concedix un termini d'un mes per a la formulació d'al·legacions.  
  
Per tot allò que s'ha exposat, fent ús de les competències atribuïdes pel Decret 194/2012, de 21 de desembre, del Consell, pel qual s'aprova el Reglament orgànic i funcional de la Conselleria de Governació i Justícia, modificat pel Decret 35/2014, de 7 de març i en compliment del que preveu l'article 10.2 del Decret 4/2002, de 8 de gener, del Govern Valencià, pel qual s'aprova el Reglament de desplegament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, resolc:  
  
  
Primer  
Sotmetre a informació pública, per un termini d'un mes, la petició de creació del Col·legi Professional de Taxistes de la Comunitat Valenciana.  
  
Segon  
Les al·legacions a què es fa referència en l'apartat anterior, dirigides al Servici d'Entitats Jurídiques d'esta direcció general, es presentaran al Registre General de la Conselleria de Governació i Justícia, siti a la Ciutat Administrativa 9 d'Octubre, carrer de Castán Tobeñas, 77, de València, 46848, torre 4a, primera planta, sense perjuí de la possibilitat de fer ús de qualsevol de les oficines i formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
València, 14 de maig de 2014.- El director general de Justícia: Julián Ángel González Sánchez.